សហគមន៍​ពឹង​អាស្រ័យ​នឹង​ព្រៃ​ឈើ​ និង​ក្រសួង​បរិស្ថាន​ចុះ​កិច្ច​ព្រម​ព្រៀង​ដើម្បី​ប្តេ​ជ្ញា​ចិត្ត​ក្នុង​កិច្ច​ការ​ពារ​ធន​ធាន​ធម្ម​ជាតិ​ក្នុង​តំបន់​ទេស​ភាព​ខ្ពង់​រាប​ភាគ​ខាង​កើត​

**សមា​ជិក​តំបន់​ការ​ពារ​ធម្ម​ជាតិ​ប្រមាណ​ជា ១២.៨០៤ នាក់​ ​ទទួល​បាន​សិទ្ធិ​ស្រប​ច្បាប់​ពេញ​លេញ​ក្នុង​ការ​គ្រប់​គ្រង​ធន​ធាន​ធម្ម​ជាតិ​ប្រកប​ដោយ​និរន្តរភាព​បន្ទាប់​ពី​ចុះ​ហត្ថ​លេខា​លើ​កិច្ច​ព្រម​ព្រៀង​តំបន់​ការ​ពារ​ធម្ម​ជាតិ​ជាមួយ​ក្រសួង​បរិស្ថាន​។**

ខេត្ត​មណ្ឌល​គិរី​ ថ្ងៃ​ទី​១៩ ខែ​ធ្នូ​ ឆ្នាំ​២០១៩៖ តំណាង​សហគមន៍​មក​ពី​សហគមន៍​តំបន់​ការ​ពារ​ធម្ម​ជាតិ​ចំនួន ១២ ក្នុង​ដែន​ជម្រក​សត្វ​ព្រៃ​ភ្នំ​ព្រេច​ ស្រែ​ពក និង​កែវ​សីមា ក្នុង​ខេត្ត​មណ្ឌល​គិរី​ បាន​ចុះ​ហត្ថ​លេខា​កិច្ច​ព្រម​ព្រៀង​ស្តីពីការ​គ្រប់គ្រងសហគមន៍​តំបន់​ការ​ពារ​ធម្ម​ជាតិ​ជាមួយ​និង​អគ្គ​នាយកដ្ឋាន​សហគមន៍​មូល​ដ្ឋាន​

នៃ​ក្រសួង​បរិស្ថាន​។ ពិធី​ចុះ​កិច្ច​ព្រម​ព្រៀងស្តីពីការគ្រប់គ្រងសហគមន៍​តំបន់​ការ​ពារ​ធម្ម​ជាតិ​ដែល​ប្រា​រព្ធ​ធ្វើ​ឡើង​នៅ​ភូមិ​អញ្ជរ​ ឃុំ​សុខ​សាន្ត ស្រុក​កោះ​ញែក ខេត្ត​មណ្ឌល​គិរី នៅ​ថ្ងៃ​ទី​១៩ ខែ​ធ្នូ​ ឆ្នាំ​២០១៩ នេះ អាច​ប្រព្រឹត្ត​ទៅ​បាន​ក្រោយ​ពី​មាន​កិច្ច​ខិត​ខំ​ប្រឹង​ប្រែង​រួម​គ្នា​រវាងក្រសួង​​បរិស្ថាន មន្ទីរ​បរិស្ថាន​ខេត្ត​មណ្ឌល​គិរី​

អាជ្ញា​ធរ​មូល​ដ្ឋាន​ និង​អង្គ​ការ​ដៃ​គូ​ពាក់​ព័ន្ធដោយមានការគាំទ្រពី​អង្គ​ការ WWF-កម្ពុជាចាប់​ពី​ឆ្នាំ ​២០០៦

មក​ម្ល៉េះ ​ដើម្បីប្រកាសទទួលស្គាល់​សហគមន៍តំបន់ការពារ​​ធម្ម​ជាតិ​ (CPA) ស្របបច្បាប់ដោយអនុលោមតាម​ច្បាប់ស្តីពី​តំបន់​ការ​ពារធម្មជាតិ​របស់​​ព្រះ​រាជា​ណាចក្រ​កម្ពុជា​ ។

​សហគមន៍​តំបន់​ការ​ពារធម្ម​ជាតិ​ដែលទើបប្រកាសទទួលស្គាល់នេះ មានចំនួន១២សហគមន៍ ​គ្រប​ដណ្ដប់​លើ​ផ្ទៃ​ដី​ព្រៃ​ឈើ​ទំហំ​ ៤៤.១៣៩ ហិកតា​ ហើយ​មាន​សមាជិក​សហគមន៍​ប្រមាណ​ជា​ ១២.៨០៤ នាក់ (៤៦% ជា​ស្ត្រី​) នឹង​ទទួល​បាន​សិទ្ធិ​ស្រប​ច្បាប់​ពេញ​លេញ ភាព​ជា​ម្ចាស់ និង​ទំនួល​ខុស​ត្រូវ​ ក្នុង​ការ​គ្រប់​គ្រង​ធន​ធាន​

ធម្ម​ជាតិ​ប្រកប​ដោយ​និរន្ត​រភាព​នៅ​ក្នុង​សហគមន៍​របស់ខ្លួន​។ ពួក​គាត់ ​អាច​រៀប​ចំ​បង្កើត​ និង​អនុវត្ត​ផែន​ការ​សម្រាប់​ការ​គ្រប់​គ្រង​ធន​ធាន​ធម្ម​ជាតិ​នៅ​ក្នុង​តំបន់សហគមន៍ និង​អាច​ប្រើ​ប្រាស់​ធន​ធាន​ទាំង​នេះ​ប្រ​កប​

ដោយ​ចីរ​ភាព ដូច​ជា​ការ​ទាញ​ផល​អនុផល​ព្រៃ​ឈើ​ (NTFPs) និង​អេ​កូ​ទេស​ចរណ៍ ដោយ​ផ្អែក​លើ​

ច្បាប់​តំបន់​ការ​ពារ​។​ ការ​រៀប​ចំ​​សហគមន៍​តំបន់​ការ​ពារ​ធម្ម​ជាតិ​ មាន​ការ​ចូល​រួម​ចំណែក​គាំ​ទ្រ​ដោយសហភាព​អឺ​រ៉ុប (EU) ទី​ភ្នាក់​ងារ​សហរដ្ឋ​អា​មេរិក USAID ជំនួយ​ប្រទេស​អាឡឺ​ម៉ង់​ BMZ GEF និង​កម្ម​វិ​ធី​បរិស្ថាន​របស់​អង្គ​ការ​សហប្រជា​ជាតិ UN Environment តាម​រយៈ​គម្រោង​កាំ​ប៉ាស់ (CAMPAS)។​

ក្រៅ​ពី​ការ​ទាញ​ផល​អនុផល​ព្រៃ​ឈើ​សម្រាប់​ប្រើ​ប្រាស់​ក្នុង​សហគមន៍​ និង​ការ​ចិញ្ចឹម​ជី​វិត​ សមា​ជិក​សហគមន៍​តំបន់​ការ​ពារ​ធម្ម​ជាតិ​ ក៏​បាន​សហការ​ជា​មួយមន្រ្តី​អនុវត្ត​ច្បាប់របស់ក្រសួងបរិស្ថាននិងអាជ្ញាធរដែនដី ដើម្បី​ដើ​រ​ល្បាត​ព្រៃ ទប់​ស្កាត់​បទ​ល្មើស​ព្រៃ​ឈើ​ និងប្រមូល​អន្ទាក់​សត្វ​ព្រៃ​​នៅ​ក្នុងតំបន់របស់​​សហគមន៍​តំបន់​ការ​ពារ​របស់​ពួក​គាត់​ផង​ដែរ​។ លោក ប្រោយ ខ្វើក ប្រធានសហគមន៍តំបន់ការពារត្រពាំង​ក្អើមបាននិយាយថា៖ “ការដើរល្បាត មានសារសំខាន់សម្រាប់ខ្ញុំណាស់ព្រោះធនធានព្រៃឈើជាឆ្នាំងបាយរបស់ប្រជាជនសហគមន៍ទាំងអស់ ទាំងជំនាន់បច្ចុប្បន្ននិងជំនាន់​ក្រោយៗទៀត។​“ បច្ចុប្បន្ន​នេះ មាន​សមា​ជិក​ក្រុមល្បាត​សហគមន៍សរុប​ចំនួន​ ៥៧៧ នាក់​ កំពុង​ចូល​រួម​យ៉ាង​សកម្មក្នុងការការ​ពារ​ព្រៃ​ឈើ​ ក្នុង​ដែន​ជម្រក​សត្វ​ព្រៃ​ភ្នំ​ព្រេច

និង​ស្រែ​ពក​។

អង្គ​ការ​ WWF-កម្ពុជា បាន​គាំ​ទ្រ​ និង​សហការយ៉ាង​ជិត​ស្និទ្ធ​ជាមួយ​ក្រសួង​បរិស្ថាន មន្ទីរ​បរិស្ថាន​ខេត្ត​

មណ្ឌល​គិរី​ និង​អង្គ​ការ​ដៃ​គូ​នានា​ ក្នុង​ការ​រៀប​ចំ​ និង​ជួយ​ពង្រឹង​សហគមន៍​តំបន់​ការ​ពារ​ធម្ម​ជាតិ​ទាំង​​នេះ​

តាម​រយៈ​​ការ​ជួយ​អន្តរា​គមន៍​ទប់​ស្កាត់​បទ​ល្មើស​នានា ជួយ​សម្រប​សម្រួល​រៀប​ចំ​ចង​ក្រង​រចនា​សម្ព័ន្ធ​

លក្ខន្តិកៈ​សហគមន៍​ ជួយ​វាយ​តម្លៃ​លើ​ធន​ធាន​ដែល​មាន​ក្នុង​តំបន់​ និង​កំណត់​ព្រំ​សីមា​ ជួយ​រៀប​ចំ​ផែន​ការ​គ្រប់​គ្រង​តំបន់​សហគមន៍​ ផ្តល់​សម្ភារៈ ឧបករណ៍​ចំបាច់​សម្រាប់​ការ​គ្រប់​គ្រង​ និង​ការ​កែ​ឆ្នៃ​ផល​អនុផល​ព្រៃ​ឈើ​

ផ្តល់​ការ​បណ្តុះ​បណ្តាល​សមត្ថ​ភាព​លើ​ជំនាញ​ជា​ច្រើន​ ដល់​សមា​ជិក​សហគមន៍​ ផ្តល់​ការ​គាំ​ទ្រ​ហិរញ្ញ​ប្បទានខ្នាត​តូច​ជូន​​សហគមន៍​នីមួយ​ៗ សម្រាប់​ការ​អនុវត្ត​ផែន​ការ​គ្រប់​គ្រង​សហគមន៍​តំបន់​ការ​ពារ​ធម្ម​ជាតិ​។

ថ្លែងទៅកាន់អ្នកចូលរួមទាំងអស់ក្នុងពិធីប្រកាសកាលពីព្រឹកមិញ ​លោក សេង​ ទៀក នាយក​អង្គ​ការ​

WWF-កម្ពុជា បានមានប្រសាសន៍ថា៖ “គោល​បំណង​សំខាន់​នៃ​ការ​បង្កើត​សហគមន៍​តំបន់​ការ​ពារ​ធម្ម​ជាតិ​

គឺ​ដើម្បី​ជួយ​ពង្រឹង​និង​បង្កើន​ប្រសិទ្ធិ​ភាព​គ្រប់​គ្រង​ធន​ធាន​ព្រៃ​ឈើ​ ជីវៈ​ចម្រុះ​ និង​សត្វ​ព្រៃ​ ក្នុង​តំបន់​ការ​ពារ​

ធម្ម​ជាតិ និង​ទទួល​ស្គាល់​សិទ្ធិ​ជា​ម្ចាស់​និង​តួនាទី​ស្រប​ច្បាប់​លើ​ការ​គ្រប់​គ្រង​ ការ​ចាត់​ចែង​ និង​ការ​ប្រើ​ប្រាស់​ធន​ធាន​រួម​របស់​សហគមន៍​ប្រកប​ដោយ​និរន្តរ​ភាព​ និង​ការ​ទទួល​ខុស​ត្រូវ​ខ្ពស់​។​” ​

លោក​ជំ​ទាវ ម៉ុម​ ថានី រដ្ឋ​លេខា​ធិការ​​ក្រសួង​បរិស្ថាន​ មាន​ប្រសាសន៍ថា៖ “ក្រសួង​បរិស្ថាន​សូម​សម្តែង​នូវ​ការ​គាំ​ទ្រ​ និង​ចូល​រួម​យ៉ាង​សកម្ម​ជាមួយ​ស្ថា​ប័ន​ពាក់​ព័ន្ធ​ផ្សេងៗ​ទៀត នៅ​ក្នុង​ដំណើរ​ការ​រៀប​ចំ​ និង​អនុវត្ត​ការ​គ្រប់​គ្រង​ធន​ធាន​ធម្ម​ជាតិ​ដោយ​សហគមន៍​នៅ​ក្នុងព្រះ​រា​ជា​ណាចក្រ​កម្ពុជា​។ សហគមន៍​មូល​ដ្ឋាន​​ គឺ​ជា​កម្លាំង

​ចលករ​មួយ​ដែល​បាន​រួម​ចំណែក​យ៉ាង​សកម្ម​ក្នុង​ការ​គ្រប់​គ្រង​ធន​ធាន​ធម្ម​ជាតិ​ប្រកប​ដោយ​ចីរ​​ភាព​ ព្រោះ​ថា​សហគមន៍​មូល​ដ្ឋាន​គឺ​ជា​អ្នក​ដែល​​​រស់​នៅ​ក្នុង​ និង​ក្បែរ​តំបន់​ការ​ពារ​​ធម្ម​ជាតិ​ ដោយ​ពឹង​អាស្រ័យ​​ដោយផ្ទាល់លើ​ធន​ធាន​ធម្ម​ជាតិ​ក្នុង​ការ​ទ្រ​ទ្រង់​ជីវ​ភាព​រស់​នៅ​ប្រ​ចាំ​ថ្ងៃ​សម្រាប់​រយៈ​ពេល​យូរ​អង្វែង​​។”​

​លោក ឈឹម កាន​ អភិបាលរងនៃគណៈអភិបាលខេត្ត​មណ្ឌល​គិរី បានមានប្រសាសន៍ថា៖ “​ខេត្ត​មណ្ឌល​គិរី​សម្បូរ​ទៅ​ដោយធនធាន​ព្រៃ​ឈើ​ និង​ធន​ធាន​ជីវចម្រុះដ៏សម្បូរបែប​។ វា​ជា​ជម្រក​សត្វព្រៃសំខាន់ៗ​ដែលជាប្រភេទសត្វ​រង​គ្រោះ​ថ្នាក់ជា​សកល​ជា​ច្រើន​ដូច​ជា សត្វ​ទន្សោង ខ្លា​រខិន ដំរី​អា​ស៊ី​ ខ្ទីង​ រមាំង​ ក្ងោក​ និង​ត្រយង​យក្ស​។ យើង​ត្រូវ​តែ​ពួត​ដៃ​គ្នា​ក្នុង​ការ​ការ​ពារ​ធន​ធាន​ធម្ម​ជាតិ​ដ៏​មាន​តម្លៃ​ទាំង​អស់​នេះ​ ហើយ​សហគមន៍​ជា

​បេះ​ដូង​នៃ​កិច្ច​សហការ​រួម​គ្នា​នេះ​។”

គួររំលឹកដែរថា រហូតមកដល់បច្ចុ​ប្បន្ន​ ​សហគមន៍​តំបន់​ការ​ពារ​ធម្ម​ជាតិទាំងអស់ក្នុងដែនជម្រកសត្វព្រៃភ្នំព្រេច ស្រែពក និងកែវសីមា សរុបមាន​ចំនួន​១៩សហគមន៍ ដែលគ្រប​ដណ្តប់​លើ​ផ្ទៃ​ដី​ព្រៃ​ទំហំ​ ៦០.៧៩៩ ហិកតា​។ សមាជិក​សហគមន៍​ប្រមាណ​ជា ១៥.០០០ (៤២% ជា​ស្ត្រី​) ដែល​មក​ពី​សហគមន៍​តំបន់​ការ​ពារ​ទាំង ១៩ នោះ​ បានពឹងអាស្រ័យ​ផល​អនុផល​ព្រៃ​ឈើ​ដោយ​ផ្ទាល់​។ បើ​តាម​ការ​វាយ​តម្លៃ​ត្រួសៗ សហគមន៍​តំបន់​ការ​ពារ​ធម្ម​ជាតិ​នីមួយ​ៗ នៃ​សហគមន៍​តំបន់​ការ​ពារ​ធម្ម​ជាតិ​ទាំង​ ១៩ នោះ​ អាច​រក​ប្រាក់​ចំណូល​បាន​ ១៤.៦០០ ដុល្លា​សហរដ្ឋ​អា​មេរិក ក្នុង​មួយ​ឆ្នាំ​ៗ ពី​ផលិត​ផល​អនុផល​ព្រៃ​ឈើ (NTFPs) ដូច​ជា​ ការ​ឆ្នៃ​ឫស្សី​ ការ​យក​ទឹក​ឃ្មុំ​ព្រៃ ជ័រ​ទឹក និង​ជ័រ​ចុង បន្លែព្រៃ ផ្សិត និងផ្លែឈើព្រៃ​។

\_\_\_\_\_\_\_\_\_\_\_\_\_\_\_\_\_\_\_

ទាញ​យក​រូប​ភាព​៖ <https://drive.google.com/drive/folders/1nLtTBjvg9DAn57tiLiPpfI5pKFSBRS1V?usp=sharing>

សម្រាប់​ព័ត៌​មាន​បន្ថែម​ សូម​ទំនាក់​ទំនង​៖

លោក ទេព អស្នា​រិទ្ធ​

ប្រធាន​កិច្ចការសាធារណៈ និង​គ្រប់​គ្រង​ព័ត៌​មាន​ នៃ​អង្គ​ការ WWF-កម្ពុជា​

ទូរ​ស័ព្ទ​លេខ​៖ ០១២ ៩៥៧ ៩១៩

អ៊ី​ម៉ែល​៖ asnarith.tep@wwf.org.kh

អំពី​អង្គ​ការ WWF-កម្ពុ​ជា​៖

អង្គ​ការ​ WWF​ ត្រូវបាន​បង្កើត​ឡើង​នៅ​ក្នុង​ប្រទេស​កម្ពុជា​ក្នុង​ឆ្នាំ​ ១៩៩៨ ។ បេសកកម្ម​របស់​អង្គ​ការ WWF

គឺ​ធា​នា​ឱ្យ​មាន​ការ​ចូល​រួម​គាំ​ទ្រ​ពី​មនុស្ស​គ្រប់​រូប​ដើម្បី​ធ្វើ​ការ​អភិរក្ស​នូវ​ជីវៈ​​ចម្រុះ​ដ៏​សម្បូរ​បែប​នៅ​ក្នុង​ព្រះ​រាជា​ណា​ចក្រកម្ពុជា​។ អង្គ​ការ​ WWF-កម្ពុជា​ នឹង​ជម្រុញ​ឱ្យ​​មាន​ឱ​កាស​ថ្មី​ៗ​ជា​ច្រើន​ដែល​ផ្តល់​ផល​ប្រយោជន៍​ដល់​មនុស្ស​ និង​ធ្វើ​ឱ្យ​ប្រសើរ​ឡើង​នូវ​កម្រិត​ជីវ​ភាព​របស់​ប្រជា​ពល​រដ្ឋ​ក្នុង​មូ​ល​ដ្ឋាន​ ព្រម​ទាំង​ចូល​រួម​កាត់​បន្ថយ​ភាព​ក្រី​ក្រ​ តាម​រយៈ​ការ​លើក​ទឹក​ចិត្ត​ឱ្យ​មាន​ការ​ប្រើ​ប្រាស់​​ធន​ធាន​ធម្ម​ជាតិ​ប្រកប​ដោយ​និរន្តរ​ភាព​។​

សម្រាប់​ព័ត៌​មាន​លំ​អិត​សូម​ចូល​ទៅ​កាន់​គេហទំព័រ​របស់​អង្គ​ការ​ WWF-កម្ពុជា​ wwf.org.kh